મોડેથી વિશાખા રવાના થઈ હતી. તેણે ઘણી ના પાડી છતાં વિલીએ તેને મૂકવા જવા અને સવારે પરત લેવા માટે હોટેલના હેલ્પ ડેસ્ક પરથી જ કેબની વ્યવસ્થા કરી આપી હતી. સવારે વહેલા ઊઠવાનું હતું એટલે ઈયાન અને જેમ્સ પણ તૈયારીઓ પર છેલ્લી નજર નાંખીને સૂવા જતા રહ્યા હતા.ભારત આવ્યા ત્યારથી વિલીને અજીબ રોમાંચ અનુભવાતો હતો. જિંદગીમાં કદી તેણે પોતાના નામ પાછળ લટકતી અટકને ગંભીરતાથી લીધી ન હતી, પણ છેલ્લાં કેટલાંક દિવસોના અણધાર્યા ઘટનાક્રમે તેની સમૂળી વિચારધારા બદલી નાંખી હતી. પોતે મુશ્કેલીમાં છે તો એથી કંઈ ડરી જવાની કે હામ હારી જવાની જરૂર નથી એવો અહેસાસ થયા પછી તે આફતનો સામનો કરવા અને તેનું નિરાકરણ શોધવા મક્કમ બન્યો હતો.